Nõukogu akt,

5. juuni 2003,

millega muudetakse nõukogu 3. novembri 1998. aasta akti, millega võetakse vastu Europoli andmete salastatuse eeskirjad

(2003/C 152/01)

EUROOPA LIIDU NÕUKOGU,

võttes arvesse Euroopa Politseiameti loomise konventsiooni (Europoli konventsioon), [1] eriti selle artikli 31 lõiget 1,

võttes arvesse Taani Kuningriigi algatust, [2]

võttes arvesse Euroopa Parlamendi arvamust, [3]

võttes arvesse Europoli haldusnõukogu koostatud eelnõu

ning arvestades järgmist:

(1) Europolis kohaldatavad salastatuse tasemed tuleb viia kooskõlla rakendatavate julgeolekuabinõudega, et nad oleksid võimalikult suures kooskõlas käesoleval ajal Euroopa Liidu institutsioonides kohaldatavate tasemete ja kehtivate rahvusvaheliste standarditega.

(2) Nõukogu peab ühehäälselt otsustades võtma vastu asjakohased eeskirjad nende andmete salastatuse kohta, mida Europol saab või mida temaga vahetatakse Europoli konventsiooni alusel,

ON VASTU VÕTNUD KÄESOLEVA AKTI:

Artikkel 1

Nõukogu 3. novembri 1998. aasta akti, millega võetakse vastu Europoli andmete salastatuse eeskirjad, [4] muudetakse järgmiselt.

1. Artikli 1 lõige g asendatakse järgmisega:

"g) salastatuse tase – turvatähis artiklis 8 nimetatud dokumendil, mida töötleb Europol või mida töödeldakse Europoli vahendusel;".

2. Artikli 8 lõike 1 viimane lause asendatakse järgmisega:

"Teavet, mida tuleb kaitsta põhitasemel ja mille salastatuse taset ei ole kindlaks määratud, tähistatakse "mitteavaliku salastamata Europoli teabena".".

3. Artikli 8 lõige 4 asendatakse järgmisega:

"4. Europoli salastatuse tasemed on järgmised:

"Europol Restricted": seda taset kasutatakse sellise teabe ja materjali puhul, mille loata avaldamine võib negatiivselt mõjutada Europoli või ühe või mitme liikmesriigi huve.

"Europol Confidential": seda taset kasutatakse sellise teabe ja materjali puhul, mille loata avaldamine võib kahjustada Europoli või ühe või mitme liikmesriigi olulisi huve.

"Europol Secret": seda taset kasutatakse ainult sellise teabe ja materjali puhul, mille loata avaldamine võib tõsiselt kahjustada Europoli või ühe või mitme liikmesriigi olulisi huve.

"Europol Top Secret": seda taset kasutatakse ainult sellise teabe ja materjali puhul, mille loata avaldamine võib väga tõsiselt kahjustada Europoli või ühe või mitme liikmesriigi olulisi huve.

Iga Europoli salastatuse tase on seotud konkreetse turvapaketiga, mida Europolis rakendatakse. Turvapaketid pakuvad erinevaid kaitsetasemeid, sõltuvalt teabe sisust ja arvestades, millist kahjulikku mõju võiks liikmesriikide või Europoli huvidele avaldada kõnealuse teabe omavoliline levitamine ja kasutamine või kõrvaliste isikute juurdepääs sellele.

Eri kaitsetasemetega tähistatud teabe kogumisel omistatakse sellele teabele vähemalt sama kõrge salastatuse tase kui tase, mis tuleb omistada kõige kõrgemal tasemel kaitstud teabele. Igal juhul võib teaberühmale omistada kõrgema kaitsetaseme kui igale rühmaosale eraldi.

Kaitsetasemetega tähistatud dokumentide tõlkeid kaitstakse samamoodi nagu originaale."

4. Artikli 8 lõige 5 asendatakse järgmisega:

"5. Turvapaketid koosnevad mitmesugustest turvajuhendis sätestatud tehnilistest, korralduslikest või halduslikest abinõudest."

5. Artikli 9 lõige 2 asendatakse järgmisega:

"2. Salastatuse taset valides arvestavad liikmesriigid seda, kuidas salastatakse teavet nende oma siseriiklike määruste järgi, seda, et Europoli töö peab küllaldaste tulemuste saavutamiseks sujuma paindlikult, ning nõuet, et õiguskaitsealase teabe salastamine on ainsaks erandiks ning et kui seda teavet tulebki salastada, siis omistatakse talle kõige madalam tase võimalikest."

6. Artikli 11 lõikes 3 asendatakse mõisted "1. või 2. tase" sõnadega "tasemed"Europol Restricted" või "Europol Confidential"".

7. Kogu tekstis asendatakse sõna "turvatase" kõikides käänetes läbivalt sõnadega "salastatuse tase".

Artikkel 2

Käesolev akt jõustub 1. juulil 2003.

Artikkel 3

Käesolev akt avaldatakse Euroopa Liidu Teatajas.

Luxembourg, 5. juuni 2003

Nõukogu nimel

eesistuja

M. Chrisochoïdis

[1] EÜT C 316, 27.11.1995, lk 2. Konventsiooni on viimati muudetud 28. novembri 2002. aasta protokolliga (EÜT C 312, 16.12.2002, lk 2).

[2] EÜT C 286, 22.11.2002, lk 19.

[3] Arvamus on esitatud 9. aprillil 2003. aastal (Euroopa Ühenduste Teatajas seni avaldamata).

[4] EÜT C 26, 30.1.1999, lk 10.

--------------------------------------------------